Dôvodová správa

A. Všeobecná časť

          Ministerstvo hospodárstva Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 336/2011 Z. z., ktorým sa vydáva zoznam účinných látok vyhovujúcich na zaradenie do biocídnych výrobkov a zoznam účinných látok s nízkym rizikom vyhovujúcich na zaradenie do biocídnych výrobkov s nízkym rizikom v znení neskorších predpisov (ďalej len „návrh nariadenia vlády“), ako iniciatívny návrh.
 
            Návrhom nariadenia vlády sa v súlade s § 2 ods. 1 písm. g), h) a l) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov preberajú do právneho systému Slovenskej republiky smernice Komisie 2013/3/EÚ, 2013/4/EÚ, 2013/5/EÚ, 2013/6/EÚ, 2013/7/EÚ, 2013/27/EÚ, 2013/41/EÚ a 2013/44/EÚ.
 
Predloženým návrhom nariadenia vlády sa zoznam účinných látok vyhovujúcich  na zaradenie do biocídnych výrobkov, uvedený v prílohe č. 1 k nariadeniu vlády SR č. 336/2011   Z. z.,   dopĺňa o tri účinné látky - didecyl(dimetyl)amónium-chlorid, alkyl(C12-16)benzyldimetylamónium-chlorid, chlórfenapyr na použitie v biocídnych výrobkoch typu 8 ako prostriedky na ochranu dreva, o tri účinné látky pyriproxyfén, diflubenzurón a 1R-trans-fenotrín vo výrobkoch typu 18, insekticídoch, akaricídoch a produktoch na ochranu proti iným článkonožcom a jednu účinnú látku kukuričný klas práškový vo výrobkoch typu 14 t. j. ako rodenticíd.
 
Návrhom nariadenia vlády sa tiež v bode 14b prílohy č. 1 rozširuje použitie aktívnej látky tiametoxám o použitie v biocídnych výrobkoch typu 18, t. j. v insekticídoch, akaricídoch a produktoch na kontrolu iných článkonožcoch. Dopĺňa sa zoznam účinných látok vyhovujúcich na zaradenie do biocídnych výrobkov s nízkym rizikom uvedený v prílohe č. 2 o jednu účinnú látku kukuričný klas práškový na použitie vo forme peliet v suchom prostredí.
 
Návrh nariadenia vlády je v súlade s Ústavou SR, ústavnými zákonmi, zákonmi, ako  i  so záväzkami, ktoré pre Slovenskú republiku vyplývajú z členstva v Európskej únii, a to konkrétne so smernicou 98/8/ES o uvádzaní biocídnych výrobkov na trh a s predmetnými smernicami, o ktoré sa dopĺňa príloha č. 3 k nariadeniu vlády č. 336/2011 Z. z.
 
Návrh nariadenia vlády nebude mať vplyv na verejné financie, podnikateľské prostredie, informatizáciu spoločnosti, ani sociálny vplyv, bude mať pozitívny vplyv na životné prostredie.
 B. Osobitná časť

K čl. I

K bodu 1
Navrhuje sa zrušenie nariadenia vlády Slovenskej republiky č. 336/2011 Z. z., ktorým sa vydáva zoznam účinných látok vyhovujúcich na zaradenie do biocídnych výrobkov a zoznam účinných látok s nízkym rizikom vyhovujúcich na zaradenie do biocídnych výrobkov s nízkym rizikom v znení neskorších predpisov.

K bodu 2 a 3
Rozširuje sa použitie tiametoxámu o použitie v biocídnych výrobkoch typu 18, t. j. v insekticídoch, akaricídoch a produktoch na kontrolu iných článkonožcoch. 
 
K bodu 4
Príloha č. 1 k nariadeniu vlády č. 336/2011 Z. z. sa dopĺňa o tri účinné látky: didecyl(dimetyl)amónium-chlorid, alkyl(C12-16)benzyldimetylamónium-chlorid, chlórfenapyr  na použitie v biocídnych výrobkoch typu 8 ako prostriedky na ochranu dreva, o tri účinné látky pyriproxyfén, diflubenzurón a 1R-trans-fenotrín vo výrobkoch typu 18, insekticídoch, akaricídoch a produktoch na ochranu proti iným článkonožcom a jednu účinnú látku kukuričný klas práškový vo výrobkoch typu 14, t. j. ako rodenticíd. 
 
K bodu 5
 
Príloha č. 2 k nariadeniu vlády č. 336/2011 Z. z. sa dopĺňa o jednu účinnú látku kukuričný klas práškový v biocídnych výrobkoch typu 14, ako rodenticíd, na použitie vo forme peliet v suchom prostredí.
 
K bodu 6
Návrhom nariadenia vlády sa preberajú do slovenského právneho poriadku právne záväzné akty Európskej únie, ktoré sa dopĺňajú do prílohy č. 3 k návrhu nariadenia. 

K čl. II 
 
Navrhuje sa účinnosť 1. februára 2015 okrem bodu 65 prílohy č. 1, ktorý nadobúda účinnosť 1. mája 2015, bodu 66 prílohy č. 1, ktorý nadobúda účinnosť 1. septembra 2015 a § 4a, ktorý nadobúda účinnosť 2. septembra 2015.
Účinnosť korešponduje s dátumom zaradenia účinných látok do prílohy, prípadne s účinnosťou zmien podľa transponovaných smerníc.